**Dôvodová správa**

1. **Všeobecná časť**

Ministerstvo hospodárstva Slovenskej republiky predkladá návrh vlády Slovenskej republiky, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení neskorších predpisov (ďalej len „návrh nariadenia“) ako iniciatívny materiál.

Návrh nariadenia reaguje na energetickú krízu a jej negatívne dôsledky, ktoré sa prejavujú aj v podnikateľskom sektore. Jedným z negatívnych dôsledkov energetickej krízy je znížená schopnosť podnikateľov realizovať nové investície, prípadne zvýšená opatrnosť podnikateľov v oblasti nových investičných aktivít.

Jedným zo spôsobov ako stimulovať podnikateľov k novým investíciám na Slovensku je dočasné zmiernenie vybraných podmienok na poskytnutie regionálnej investičnej pomoci, ktorých minimálne hodnoty sú ustanovené nariadením vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení neskorších predpisov.

V tejto súvislosti sa taktiež navrhuje dočasne upustiť od delenia investičných zámerov na zámery realizované v prioritnej oblasti priemyselnej výroby, technologických centier a centier podnikových služieb a zámery realizované v ostatných (neprioritných) oblastiach. V dôsledku uvedeného sa bude pri posudzovaní regionálneho prínosu investičného zámeru hľadieť na všetky zámery ako by boli realizované v prioritnej oblasti.

Uvedené je obsiahnuté v návrhu nariadenia, pričom ambíciou navrhovaných zmien nie je poskytnutie podpory nad rámec iných opatrení vlády prijatých, resp. plánovaných v súvislosti s energetickou krízou, ale výlučne stimulácia podnikateľov k realizácii nových investícií v Slovenskej republike počas trvania energetickej krízy, resp. jej negatívnych dôsledkov. Navrhované zmeny prispejú k podpore hospodárskeho rozvoja v súvislosti s ozdravením ekonomiky.

Navrhovaná úprava nie je novým riešením krízovej situácie, ale ide o riešenie vo veľkom rozsahu prevzaté z nariadenia vlády Slovenskej republiky č. 429/2020 Z. z., resp. nariadenia vlády Slovenskej republiky č. 473/2021 Z. z., ktoré reagovali na situáciu spôsobenú pandémiou COVID-19.

Navrhovaná úprava je v úplnosti v súlade s pravidlami štátnej pomoci ustanovenými predpismi Európskej únie vrátane nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26. 6. 2014) v platnom znení.

Návrhom nariadenia sa zavádza aj zmena, ktorá nesúvisí s energetickou krízou. Ide o zmenu spočívajúcu v nahradení doteraz používaných slovných spojení „miera nezamestnanosti“ a „priemerná miera evidovanej nezamestnanosti“ slovnými spojeniami „podiel disponibilných uchádzačov o zamestnanie“ a „priemerný podiel disponibilných uchádzačov o zamestnanie“, ktorá nadväzuje na novelizáciu zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (6. 12. 2022 schválená Národnou radou Slovenskej republiky, účinnosť plánovaná od 1. januára 2023).

Návrh nariadenia nemá vplyv na rozpočet verejnej správy, na podnikateľské prostredie, životné prostredie, informatizáciu spoločnosti, na služby verejnej správy pre občana, vplyv na manželstvo, rodičovstvo a rodinu a ani žiadne sociálne vplyvy.

Návrh nariadenia je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Dátum účinnosti návrhu nariadenia sa navrhuje od 1. januára 2023.

**B. Osobitná časť**

**K Čl. I**

**K bodu 1**

Navrhuje sa nahradenie doposiaľ používaných slovných spojení „miera nezamestnanosti“ a „priemerná miera evidovanej nezamestnanosti“ (v príslušnom tvare) slovnými spojeniami „podiel disponibilných uchádzačov o zamestnanie“ a „priemerný podiel disponibilných uchádzačov o zamestnanie“ (v príslušnom tvare).

Zmena nesúvisí s energetickou krízou ale nadväzuje na novelizáciu zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, ktorej účinnosť sa plánuje od 1. januára 2023.

**K bodu 2**

Prechodné ustanovenie § 11e sa týka úprav účinných od 1. januára 2023. S ohľadom na skutočnosť, že použitie nových slovných spojení „podiel disponibilných uchádzačov o zamestnanie“ a „priemerný podiel disponibilných uchádzačov o zamestnanie“ (v príslušnom tvare) sa zavádza až od 1. januára 2023, v konaniach o poskytnutí investičnej pomoci začatých od 1. januára 2023 do 30. júna 2023 sa na účely zaradenia okresu (hlavného miesta realizácie investičného zámeru) do zóny podľa § 2 ods. 4 nariadenia považuje za podiel disponibilných uchádzačov o zamestnanie miera evidovanej nezamestnanosti za druhý polrok 2022.

Prechodné ustanovenie § 11f súvisí s energetickou krízou a jej negatívnymi vplyvmi, pričom sa týka konaní o poskytnutí investičnej pomoci začatých od 1. januára 2023 do 31. decembra 2023. Ak ide o tieto konania, platí nasledovné:

1. Podiel disponibilných uchádzačov o zamestnanie v okrese hlavného miesta realizácie investičného zámeru a podiel disponibilných uchádzačov o zamestnanie v s ním susediacich okresoch podľa § 2 ods. 5 a 6 nariadenia sa posudzuje podľa podielu disponibilných uchádzačov o zamestnanie v kalendárnom polroku, ktorý predchádza kalendárnemu polroku, v ktorom bola na Ministerstvo hospodárstva Slovenskej republiky doručená žiadosť o investičnú pomoc.

Ustanovenie nadväzuje na prechodné ustanovenia § 11a ods. 2 písm. a) a § 11c písm. a) nariadenia, ktoré boli reakciou na mimoriadnu situáciu spôsobenú šírením ochorenia COVID-19, pričom zohľadňuje zmenu v terminológii v oblasti služieb zamestnanosti (viď  bod 1 dôvodovej správy).

1. Minimálna výška hodnoty obstaraného dlhodobého hmotného majetku a dlhodobého nehmotného majetku podľa príloh č. 1 až 3 sa znižuje na polovicu.

Znížením minimálnej hodnoty tejto podmienky sa zvyšuje dostupnosť regionálnej investičnej pomoci pre investorov s investíciami menšieho rozsahu. Vždy však musí ísť o (počiatočnú) investíciu s významným regionálnym prínosom, ktorý je jedným z predpokladov na poskytnutie regionálnej investičnej pomoci (§ 15 ods. 1, 5 a 6 zákona č. 57/2018 Z. z. o regionálnej investičnej pomoci a o zmene a doplnení niektorých zákonov).

1. Minimálny počet vytvorených nových pracovných miest podľa príloh č. 1 až 3 sa znižuje na polovicu.

Obdobne ako v prípade písmena b), znížením minimálnej hodnoty tejto podmienky sa zvyšuje dostupnosť regionálnej investičnej pomoci pre počiatočné investície, ktoré počítajú s vytvorením nižšieho počtu nových pracovných miest. Opätovne však musí ísť vždy o (počiatočnú) investíciu s významným prínosom pre región, do ktorého smeruje.

1. Maximálny podiel obstaraných strojov, prístrojov a zariadení v priemyselnej výrobe, ktoré môžu byť umiestnené v doplnkových miestach realizácie investičného zámeru podľa § 7 nariadenia sa zvyšuje na 40 % obstarávacej ceny všetkých obstaraných strojov, prístrojov a zariadení, ktoré sú zahrnuté do oprávnených nákladov investičného zámeru, na ktoré je investičná pomoc poskytnutá.
2. Všetky investičné zámery realizované v prioritných oblastiach priemyselnej výroby sa považujú za investičné zámery realizované v priemyselnej výrobe.

Cieľom tejto úpravy je, aby pre všetky investičné zámery v priemyselnej výrobe, v súvislosti s ktorými došlo k podaniu žiadosti o investičnú pomoc na Ministerstvo hospodárstva Slovenskej republiky v rozhodnom období, platili minimálne hodnoty podmienok na poskytnutie investičnej pomoci ustanovené pre investičné zámery realizované v prioritnej oblasti priemyselnej výroby. Zároveň, ak sa možno o určitú formu investičnej pomoci uchádzať výlučne v prípade realizácie investičného zámeru v prioritnej oblasti priemyselnej výroby, uvedený predpoklad sa v prípade tejto skupiny investičných zámerov považuje za naplnený.

1. Všetky investičné zámery realizované v prioritných oblastiach technologických centier sa považujú za investičné zámery realizované v technologickom centre.

Ide o obdobnú úpravu aká sa nachádza v písmene e), avšak nariadenie explicitne ustanovuje, že v prípade investičných zámerov v technologickom centre sa použije nižšia z hodnôt na poskytnutie investičnej pomoci podľa prílohy č. 2 k nariadeniu. Dôvodom je skutočnosť, že kým pre investičné zámery realizované v prioritnej oblasti priemyselnej výroby sú minimálne hodnoty podmienok na poskytnutie investičnej pomoci nižšie ako pre investičné zámery realizované v ostatných (neprioritných) oblastiach priemyselnej výroby, v prípade investičných zámerov realizovaných v prioritnej oblasti technologických centier je minimálna hodnota podmienky násobku priemernej mesačnej hrubej mzdy (vyplácanej zamestnancom prevádzkarne na vytvorených nových pracovných miestach podľa § 8 písm. c) zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení zákona č. 420/2020 Z. z.) vyššia ako pri investičných zámeroch realizovaných v ostatných (neprioritných) oblastiach technologických centier.

1. Všetky investičné zámery realizované v prioritných oblastiach centier podnikových služieb sa považujú za investičné zámery realizované v centre podnikových služieb. Viď dôvodová správa k písmenu f).

Zmeny reflektujú na vplyvy energetickej krízy na ekonomiku Slovenskej republiky, pričom cieľom je motivácia podnikateľského sektora k realizácii nových investícií v Slovenskej republike.

**K Čl. II**

Účinnosť nariadenia sa navrhuje od 1. januára 2023.